Proiectul lui Pleșoianu împotriva ONG-urilor, criticat dur de comisia juridică a Consiliului Europei

Comisia juridică și de drepturile omului din Consiliul Europei a propus plenului o rezoluție cu un mesaj dur pentru autoritățile române legat de proiectul de lege anti-ONG inițiat de liviu Pleșoianu (PSD). Proiectul, adoptat pe 23 mai, va fi votat în plen la finalul lunii mai, a declarat pentru G4Media.ro Alina Gorghiu.

”Adunarea Consiliului Europei cere României și Ucrainei să respingă recentele propuneri legislative care impun noi obligații ONG-urilor privind raportările financiare dacă acestea nu sunt amendate în concordanță cu recomanările Comisiei de la Veneția și ale Biroului OSCE pentru Instituții democratice”, se arată în propunerea de rezoluție votată de Comisia juridică din Consiliul Europei.

Comisia de la Veneția a criticat în termeni duri, într-o declarație comună adoptată pe data de 16 martie, proiectul de lege inițiat de deputatul PSD, Liviu Pleșoianu, care modifică drastic ordonanța 26/2000 în baza căreia funcționează organizațiile neguvernamentale. Într-un raport de 20 de pagini obținut de G4Media.ro, Comsia își exprimă “îngrijorarea serioasă” în ce privește faptul că noile condiții la acordarea statutului de utilitate publică a unui ONG exclud domenii de activitate importante, cum ar fi drepturile omului și lupta împotriva corupției.

În ce privește obligarea fundațiilor și asociatiior să publice, la fiecare șase luni, în Monitorul Oficial, o declarație detaliată de venituri și cheltuieli, Comisia de la Veneția apreciază că prevederea “va avea un efect de intimidare asupra societății civile și intră în conflict cu principiul libertății de asociere și cu dreptul la viață privată”.

Proiectul lui Pleșoianu prevede că, dacă declarația de venituri și cheltuieli nu este depusă la timp, ONG-ul respectiv își încetează “de îndată” activitatea. De notat că Liviu Plesoianu este unul dintre politicienii români preferați de site-ul de știri rusesc Sputnik, care îi apreciază pozițiile radicale antioccidentale și împotriva luptei anticorupție.

”Victoria în cadrul raportului ‘How can inappropriate restrictions on NGO activities in Europe be prevented?’ (Raportor: dl Yves Cruchten, Luxembourg) denotă că inclusiv partenerii externi nu vor să mai vadă cum PSD-ALDE dărâmă pas cu pas imaginea țării și blochează abuziv orice formă de protest la adresa lor. Aștept de la președintele Camerei Deputaților, Liviu Dragnea, singurul răspuns la o asemenea decizie, cât mai rapid: controversatul proiect de lege al PSD împotriva ONG-urilor să fie respins definitiv”, arată Alina Gorghiu într-un comunicat de presă.

Printre concluziile Comisiei de la Veneţia regăsim cele mai nocive efecte ale inițiativei Pleșoianu, potrivit portalului ȘtiriOng:

Propunerile cu privire la raportările suplimentare pe care o organizaţie neguvernamentală ar trebui să le facă, inclusiv cele referitoare la sancţiunile de dizolvare în caz de nerespectare a acestor obligaţii, sunt fără îndoială lipsite de utilitate şi disproporţionate;

În egală măsură, Comisia este preocupată şi de interdicţia aplicabilă organizaţiilor de utilitate publică de a nu desfăşura activităţi politice de orice natură; în lipsa unei circumstanţieri mai precise, această exprimare poate conduce inclusiv la imposibilitatea exercitării dreptului asociaţiilor de a iniţia acţiuni de implicare sau susţinere a unor teme relevante pentru dezbaterea publică, o atare situaţie fiind în dezacord cu opinia Comisiei;

În forma sa actuală, el exclude din lista definită limitativ a organizaţiilor de utilitate publică o serie de domenii cum ar fi drepturile omului sau lupta împotriva corupţiei.

Foto: Liviu Pleșoianu (sursa: pagina personală de Facebook)